محترم والدین/سرپرست،

جیسا کہ آپ کے علم میں ہے، کینیڈین یونین برائے سرکاری ملازمین (CUPE) نے اعلان کیا ہے کہ صوبے اور کونسل آف ٹرسٹیز ایسوسی ایشن کے ساتھ مذاکرات کے ذریعے مشترکہ اتفاقِ رائے حاصل نہ ہونے کی صورت میں،اس کے اراکین **بروز پیر، مؤرخہ 7 اکتوبر 2019** کو ایک مرتبہ پھر منظم احتجاج کریں گے۔**اس نئے منظم احتجاج میں سروسز مکمل طور پر عدم دستیاب رہیں گی، جسے عرفِ عام میں ہڑتال یا واک آؤٹ کہا جاتا ہے۔** ہڑتال کے دورانیے میں 18,000 سے زائد ملازمین اپنے فرائض کی انجام دہی کے لیے موجود نہیں ہوں گے، یہ تعداد ٹورنٹو ڈسٹرکٹ اسکول بورڈ کے نصف ملازمین کے قریب بنتی ہے۔ ان میں سے بیشتر ملازمین اسکولوں میں کام کرتے ہیں۔

اگر اس منظم احتجاج کا آغاز طے شدہ وقت پر ہوجاتا ہے، تو بورڈ کی جانب سے**تمام طلبہ کے لیے تمام اسکول بروز پیر، مؤرخہ 7 اکتوبر 2019 کو اور ہڑتال کے دورانیے تک بند رکھے جائیں گے۔** اگرچہ ہمیں اس بات کا احساس ہے کہ یہ ایک مشکل وقت ہے، چنانچہ والدین کو اپنے بچوں کے لیے متبادل انتظامات کرنا ہوں گے۔ یہ فیصلہ ہمارے لیے قطعاً آسان نہیں تھااور ہم نےاسکولوں کو معمول کے مطابق کھلا رکھنے کے لیے ہر ممکن ہنگامی منصوبے پر غور کیا ہے۔ طلبہ کی نگرانی اور تحفظ ہماری اولین ترجیحات ہیں اور اسکول کے ان ملازمین کی اہم سروسز کی عدم دستیابی کے باعث، ہم اس بات کی ضمانت نہیں دے سکتے کہ ہمارا تدریسی ماحول تمام طلبہ کے لیے محفوظ اور صاف رہے گا۔

وہ ملازمین، جو CUPE کے ارکان ہیں، روزانہ انتہائی اہم خدمات انجام دیتے ہیں، جن میں (بلا تحدید) شامل ہیں:

* عمارت اور اسکول کے میدان کا تحفظ و سالمیت؛
* لنچ روم کی نگرانی؛
* پورے دن پر مبنی کنڈرگارٹن کلاس رومز میں تعلیمی معاونت؛
* خصوصی ضروریات کے حامل طلبہ کے لیے نگرانی اور معاونت؛
* محفوظ پانی کی جانچ کا عمل؛
* واش روم اور فوارے کی صفائی؛
* حرارتی نظام )ہیٹنگ سسٹم) کے معاملات؛ اور
* محفوظ آمد کے پروگرامز۔

اس منظم احتجاج کے دوران، CUPE سے تعلق نہ رکھنے والے تمام ملازمین حسبِ معمول اسکولوں اور انتظامی مراکز میں کام پر آتے رہیں گے۔

بروز پیر ہڑتال کی کاروائی کے آغاز ہونے کی صورت میں، طلبہ کے لیے اسکولوں کی بندش کے علاوہ، درج ذیل پروگرامز اور سروسز بھی متاثر ہوں گی:

**ٹی ڈی ایس بی (TDSB) اسکولوں میں فریق ثالث کے لائسنس یافتہ نگہداشتِ اطفال(Child care) کے ذمہ داران**

مکمل ہڑتال کاروائی کے دوران جبکہ طلبہ کے لیے اسکول بند رہیں گے، TDSB اسکولوں میں مقررہ فریقِ ثالث کے نگہداشتِ اطفال(چائلڈ کیئر) کے ذمہ داران کو کھلا رہنے کی اجازت ہوگی۔تاہم، اوقاتِ کار کو تبدیل کرکے **صبح 8 بجے سے شام 4:45 تک** کردیا گیا ہے۔**یہ بات یاد رکھنا ضروری ہے کہ سرگرمیاں جاری رکھنے یا بند رکھنے کا فیصلہ نگہداشتِ اطفال (چائلڈ کیئر) کے انفرادی ذمہ داران کریں گے۔ براہِ کرم تصدیق اور مزید معلومات کے لیے براہِ راست اپنے نگہداشتِ اطفال(چائلڈ کیئر) کے ذمہ دار فرد سے رابطہ کیجیے۔**

نگہداشتِ اطفال(چائلڈ کیئر) کے لائسنس یافتہ ذمہ داران کی جانب سے فراہم کردہ بیشتر سروسزCUPE کی ہڑتال سے براہِ راست متاثر نہیں ہوتیں۔ تاہم، بعض TDSB CUPE ملازمین پر نگہداشتِ اطفال کی ان سہولیات کو جاری یا بند رکھنے کے حوالے سے ذمہ داری عائد ہوتی ہے۔ ان معاملات پر کام کرنے والے محدود منتظم عملے کے باعث، ہم نگہداشتِ اطفال (چائلڈ کیئر) کی ان سرگرمیوں کو، محدود اوقاتِ کار کے ساتھ، جاری رکھنے کی حتی الامکان کوشش کررہے ہیں۔

**ٹی ڈی ایس بی (TDSB)کے توسیعی دن کے پروگرامز**

مکمل ہڑتال کے دوران جبکہ اسکول طلبہ کے لیے بند رہیں گے، TDSB کے زیرِانتظام توسیعی دن کے پروگرامز بھی تمام فیملیز کے لیے بند رہیں گے۔ نگہداشتِ اطفال کی یہ سروسCUPE ملازمین کے زیرِانتظام چلائی جاتی ہے۔ عملے کی عدم دستیابی کے دوران کسی بھی بندش کے باعث والدین/سرپرستوں کو متعلقہ رقم واپس کردی جائے گی۔ [TDSB کے زیرِانتظام چلائے جانے والے توسیعی دن کے پروگرامز کی مکمل فہرست دیکھیے۔](https://www.tdsb.on.ca/EarlyYears/Child-Care/Extended-Day-Programs/Registration-Information-and-Locations)

**اجازت نامے**

مکمل ہڑتال کے دوران، اسکول کے تمام [اجازت نامے](https://www.tdsb.on.ca/Community/Permits)، بشمول مجاز تفریحی پروگرامز منسوخ کیے جاتے ہیں۔

**جاری تعلیمِ (کانٹینیونگ ایجوکیشن)** مکمل ہڑتال کے دوران، جاری تعلیم کی تمام کلاسز منسوخ کی جاتی ہیں۔ اس میں [ایڈلٹ ESL](http://www.esltoronto.ca/)، [ایڈلٹ ہائی اسکولز](https://www.tdsb.on.ca/Adult-Learners/Adult-Credit-Programs/Adult-High-Schools)، [کریڈٹ پروگرامز](https://www.tdsb.on.ca/High-School/Going-to-High-School/Night-School-and-Summer-School)، [کمیونٹی پروگرامز/لرن4لائف](http://www.learn4life.ca/)، اور [بین الاقوامی لسانیات اساسی/افریقی ورثہ](http://www.ileprograms.ca/) شامل ہیں۔

**اجلاس**

مکمل ہڑتال کے دوران، درج ذیل اجلاس منسوخ ہوجائیں گے: اسکول کونسل کے اجلاس، مشاورتی کمیٹی کے اجلاس اور وارڈ فورمز۔

اگرچہTDSBصوبائی مذاکرات میں براہِ راست شامل نہیں ہے، تاہم بورڈ پُرامید ہے کہ بروز پیر، مؤرخہ 7 اکتوبر 2019 سے پہلے ہی نیا معاہدہ طے پا جائے گا۔ اگر معاہدہ طے پا گیا تو اسکول پیر کے دن حسبِ معمول کھلیں گے۔

ہم ہفتے کے اختتام پر تمام والدین/سرپرستوں کو تازہ ترین صورتحال سے آگاہ کرنے کے لیے پُرعزم ہیں۔

جاری پیش رفت اور تازہ ترین معلومات کے لیے، براہِ کرم [www.tdsb.on.ca/labour](http://www.tdsb.on.ca/labour) ملاحظہ کرتے رہیں اور ٹوئٹر پر [@tdsb](https://twitter.com/TDSB) کو فالو کریں۔